Malmin lentokentällä nähdään ensi kesänä megakonsertti - Lunastaako Ed Sheeran lupauksensa?
30.08.2018 klo 17:08 (muokattu 30.08.2018 klo 17:24 )
Helsingin Malmin lentokentällä nähdään heinäkuussa jättimäinen konsertti.
Malmin lentokentällä järjestetään 24. heinäkuuta 2019 suurtapahtuma. Mitä ilmeisimmin kyseessä on konsertti, sillä alueen on vuokrannut yksi Suomen suurimmista tapahtumajärjestäjistä Fullsteam. Fullsteam järjesti esimerkiksi Cheekin jäähyväiskonsertit Lahden mäkimontussa.
Malmin lentokentällä järjestetään tapahtumia ennen asuntorakentamisen alkamista. RISTO KUNNAS
Vuokrauksen hyväksyi Helsingin kaupungin kaupunkiympäristölautakunta tiistaina. Päätöksen mukaan itse tapahtuma järjestetään 24. heinäkuuta 2019, ja vuokra-aika on 15.-28. heinäkuuta, jotta vaadittavat kunnostustyöt saadaan tehtyä.
Vielä ei ole tiedossa, mikä konsertti tai tapahtuma on kyseessä.
- En pysty kommentoimaan. Sen voin sanoa, että se mitä päätöksestä löytyy, on tällä hetkellä ainoa asia, jota voi kommentoida, Fullsteamin toimitusjohtaja Tuomo Tähtinen sanoo Iltalehdelle.
Ed Sheeran lupaili Iltalehden haastattelussa esiintyvänsä Suomessa. AOP
Alue on sen verran iso, että kyseessä on todennäköisesti maailmantähti. Yksi mahdollinen artisti voisi olla Ed Sheeran, yksi tämän hetken suosituimmista artisteista. Sheeran on saksalaisen ohjelmatoimistojätin FKP Scorpionin listoilla. FKP Scorpio ja Fullsteam puolestaan yhdistyivät vuonna 2014.
Ed Sheeran on vihjannut Suomeen tulosta viime vuoden marraskuussa, jolloin Iltalehti haastatteli häntä. Tuolloin Sheeran pahoitteli, ettei ole ehtinyt esiintyä Suomessa.
- On muistettava se, että minä en itse päätä, missä esiinnyn. Sen päättävät muut puolestani. Mutta voin kertoa, että olen tulossa Suomeen. Esiinnyn siellä puolentoista vuoden sisällä, Sheeran sanoi tuolloin.
Brittiläinen laulaja-lauluntekijä Sheeran keikkailee ahkerasti, ja esimerkiksi Ruotsissa hän on konsertoinut useampaan otteeseen. Suomeen asti kiertueet eivät ole toistakseksi ulottuneet.
Malmin lentokenttäalueelle aletaan rakentaa asuntoja näillä näkymin 2020-luvun alussa. Helsingin kaupunki on linjannut, että kenttä pysyy aktiivisessa ja monipuolisessa käytössä ennen rakennustöiden aloittamista.